Tarybos reglamentas (EB) Nr. 1105/2001
2001 m. gegužės 30 d.
iš dalies keičiantis Reglamentą (EEB) Nr. 1911/91 dėl Bendrijos teisės nuostatų taikymo Kanarų saloms
EUROPOS SĄJUNGOS TARYBA,
atsižvelgdama į Europos ekonominės bendrijos steigimo sutartį,
atsižvelgdama į Ispanijos ir Portugalijos stojimo aktą, ypač į jo 25 straipsnio 4 dalies pirmąją pastraipą,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) Reglamento (EEB) Nr. 1911/91 [4] 5 straipsnio 1 dalyje buvo nustatytas pereinamasis laikotarpis, kuriuo Ispanijos valdžios institucijoms buvo leista visiems produktams, įvežamiems į Kanarų salas arba jose pagamintiems, taikyti produkcijos ir importo mokestį (APIM).
(2) To reglamento 6 straipsnio 1 dalyje buvo nustatytas pereinamasis laikotarpis, per kurį Kanarų salose būtų palaipsniui įvestas bendrasis muitų tarifas (BMT).
(3) Abu pereinamieji laikotarpiai baigėsi 2000 m. gruodžio 31 d.
(4) 2000 m. spalio ir lapkričio mėn. Ispanijos valdžios institucijos paprašė pratęsti minėtuosius pereinamuosius laikotarpius ir priemones, įvestas remiantis Reglamentu (EEB) Nr. 1911/91.
(5) 2000 m. liepos ir spalio mėn. Ispanijos valdžios institucijos pranešė apie naują mokestį, kuris bus taikomas Kanarų saloms ir yra skirtas Sutarties 299 straipsnio 2 dalyje nurodytiems trūkumams kompensuoti.
(6) Prašyme buvo pateikti dokumentai, rodantys, kad, nors pereinamuoju laikotarpiu Kanarų salų ekonominė padėtis pagerėjo, visiška regiono integracija sąlygotų pramoninės ir komercinės veiklos ir atitinkamai užimtumo sumažėjimą įvairiuose atitinkamuose sektoriuose.
(7) Vis dėlto per turėtą trumpą laiką nebuvo įmanoma įvertinti viso esamų priemonių taikymo nutraukimo arba pakeitimo poveikio Kanarų salų ekonominei ir socialinei padėčiai.
(8) Siekiant užtikrinti, kad suinteresuotiems ekonominiams operatoriams būtų užtikrintas tam tikras jų verslą veikiančios teisinės bazės tęstinumas, minėtuosius pereinamuosius laikotarpius būtina pratęsti vieneriems metams.
(9) Užbaigusi minėtąjį vertinimą, Komisija, jei reikės, pateiks naują pasiūlymą, atsižvelgdama į Sutarties 299 straipsnio 2 dalies tikslus,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1911/91 5 straipsnio 1 ir 6 dalyje ir 6 straipsnio 1 dalyje data "2000 m. gruodžio 31 d." pakeičiama į "2001 m. gruodžio 31 d."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 30 d.